钦定古今图书集成/理学汇编/学行典/第167卷 > 王守仁
## 钦定古今图书集成/理学汇编/学行典/第167卷 > 王守仁

按《明外史王守仁传》：“守仁，字伯安，馀姚人。父华，字德
辉，成化十七年进士第一，授修撰。弘治中，累官学士
少詹事。华有器度，在讲幄最久，孝宗甚眷之。李广贵
幸，华讲《大学衍义》。至唐李辅国，与张后表里用事，指
陈甚切，帝命中官赐食劳焉。寻擢礼部右侍郎。正德初，进左。以守仁忤刘瑾，出为南京吏部尚书，坐事罢。”
旋以《会典》小误，降右侍郎。瑾败，乃复故，无何卒。华性
孝，母岑年逾百岁卒，华己年七十馀，犹寝苫蔬食，士
论多之。守仁娠十四月而生，祖母梦神人自云中送
儿下，因名云。五岁不能言，异人拊之，更名守仁。乃言
年十五，访客居庸山海关。时阑出塞，与诸属国夷角
射，因纵观山川形胜。弱冠举乡试，学大进顾，益好言
兵。登弘治十二年进士，使治前威宁伯王越葬。守仁
少时，梦越赠之剑。既葬，其子出越所佩剑为谢，守仁
益自喜。还而朝议方急西北边，守仁条八事上之，报
闻。寻授刑部主事，决囚江北。已，引疾归，起补兵部主
事。正德元年冬，刘瑾逮南京给事中御史戴铣等二
十馀人。守仁抗章救。瑾怒，矫旨廷杖四十，谪贵州龙
场驿丞。至钱塘，瑾使人追之急，守仁赋诗，寘衣冠江
岸侧，若自沈者。乃潜附商舟抵福建。故所识道士责
之曰：“若有父在，倘瑾逮若父，诬若走异域，何以自明？”
守仁悟，乃赴龙场。地万山丛薄，苖獠杂居。守仁因俗
化导，夷人喜，相率伐木为屋，以栖守仁。瑾诛，量移庐
陵知县。入觐，迁南京刑部主事。吏部尚书杨一清改
之验封。屡迁考功郎中。擢南京太仆少卿，就迁鸿胪
卿。十一年八月，兵部尚书王琼奇守仁才，遂擢右佥
都御史，巡抚南赣。当是时，南中盗贼蜂起，谢志山据
横水、左溪，桶冈，池仲容据浰头，皆称王。与大庾陈曰
能、乐昌高快马、柳州龚福全等攻剽府县，而福建大
帽山贼詹师富等又起。前巡抚文森托疾避去。志山
合乐昌贼掠大庾，攻南康、赣州赣，县主薄《吴玭》战死。
守仁至，知左右多贼耳目，乃呼老黠隶诘之，其隶战
栗不敢隐。因贳其罪，令诇贼，贼动静无勿知。于是檄
福建、广东会兵，先讨大帽贼。明年正月督副使杨璋
等破贼长富村，逼之象湖。指挥覃桓、县丞纪镛战死。
守仁亲率锐卒屯上杭，佯退，师出不意捣之，连破四
十馀寨，俘斩七千有奇。师富授首。疏言：“权轻无以令
将士，请给旗牌，提督军务，得便宜从事。”尚书琼奏从
其请。乃更兵制：二十五人为伍，伍有小甲；二伍为队，
队有总甲；四队为哨，哨有长，协哨二佐之；二哨为营，
营有官，参谋二佐之。三营为阵，阵有偏将；二阵为军，
军有副将。若临事，委不命于朝，副将以下得逓，相罚
治。其年九月进兵大庾，志山乘间急攻，南安知府季
敩击败之。副使璋等亦生絷，曰：“能以归。”遂议讨横水
左溪。都指挥许清、赣州知府邢珣、宁都知县王天与
各一军，会横水。敩及守备郏文、汀州知府唐淳、县丞
舒富各一军会左溪，吉安知府伍文定遏其奔轶。守
仁自驻南康，去横水三十里，先遣四百人伏贼巢左
右，进军逼之。贼方迎战，两山举帜，贼大惊，谓“官军已
尽”，犁其巢，遂溃。乘胜克横水。志山及其党萧贵模等
皆走桶冈，左溪亦破。守仁以桶冈险固，移营近地，谕
以祸福。贼首蓝廷凤等方震恐，见使大喜，期仲冬朔
降。而珣、文定已冒雨夺险入，贼阻水阵。珣直前搏战，
文定与知县张戢自右出。贼仓卒败走，遇淳兵，又败。
诸军破桶冈、志山、贵模，廷凤面缚降。时湖广巡抚秦
金亦破福全，其党千人突至，诸将擒斩之。乃设崇义
县于横水，控诸猺。还至赣州，议讨浰头贼。初，守仁之
平师富也，龙川贼卢珂、郑志高、陈英咸请降，及征横
水、浰头，贼将黄金巢亦以五百人降，独仲容未下。横
水破，仲容始遣弟仲安来归，而严为战守备。守仁劳
以牛酒问故，仲容诡言：“珂，志高仇也，将袭我，故为备。”
守仁佯杖系珂等，而阴使珂弟集兵待，遂下令散兵，
岁首大张灯乐。仲容信且疑，守仁赐以新历，诱入谢。
仲容率九十三人营教场，而自以数人入谒。守仁呵
之曰：“若皆吾民，屯于外，疑我乎？”悉引入祥符宫，厚饮
食之。贼大喜过望，益自安。守仁密进兵，留仲容观灯
乐。正月三日大享，伏甲士于门，诸贼入，以次悉擒戮
之。自将抵贼巢，连破上中、下三浰，斩馘二千有奇。馀
贼奔九连山，山横亘数百里，陡绝不可攻，乃简壮士
七百人，衣贼衣奔崖下，贼下招之，遂上据其险。官军
进攻，内外合击，擒斩无遗，乃于下浰立和平县，置戍
而归，自是境内大定。初，朝议贼势强，发广东、湖广兵
合剿，守仁上疏止之，不及。桶冈既灭，湖广兵始至。及
平浰头，广东尚未承檄，守仁所将皆书生及偏裨小
校，平数十年巨寇如“拉朽。”远近惊为神。进右副都御
史，予世袭锦衣卫百户，再进副千户。十四年六月奉
命勘福建叛军。行至丰城，而宁王宸濠反。知县顾佖
以告。守仁急趋吉安，与伍文定征调兵食，治器械舟
楫，传檄暴宸濠罪，俾守令各率吏士勤王。都御史王
懋中，编修邹守益，副使罗循、罗钦德，郎中曾直，御史
张鳌山、周鲁、评事罗侨、同知郭祥鹏、进士郭持平、降
谪驿丞王思、李中，咸来赴义。御史谢源、伍希儒自广
东还，守仁留之纪功。因集众议曰：“贼若出长江，顺流
东下，则南都不可保。吾欲以计挠之，少迟旬日无患
矣。”乃多遣闲谍，檄府县，言都督许泰、郤永将边兵，都
督刘晖、桂勇将京兵，各四万，水陆并进。南赣王守仁湖广秦金、两广杨旦各率所部合十六万，直𢭏南昌。
“所至有司缺供者，以军法论。”又为蜡书遗伪相李士
实、刘养正，叙其归国之诚，令从臾早发兵东下，而纵
谍泄之。宸濠果疑与士实、养正谋，则皆劝之疾趋南
京即大位。宸濠益大疑。十馀日，诇知中外兵不至，乃
悟守仁绐之。七月壬辰朔，留宜春王拱条居守，而劫
其众六万人，号十万，袭下九江、南康，出大江，薄安庆。
守仁闻南昌兵少，则大喜，趋樟树镇。知府临江戴德
孺、袁州徐琏、赣州邢珣，都指挥余恩，通判瑞州胡尧
元、童琦，抚州邹琥、吉安谈储，推官王𬀩、徐文英，知县
新淦李美、泰和李楫、万安王冕、宁都王天与，各以兵
来会，合八万人，号三十万。或请救安庆，守仁曰：“不然。
今九江、南康已为贼守，我越南昌与相持，江上二郡
兵绝我后，是背腹受敌也。不如直捣南昌，贼精锐悉
出，守备虚。我军新集气锐，攻必破。贼闻南昌破，必解
围自救。逆击之湖中，蔑不胜矣。”众曰：“善。”己酉，次丰城，
以文定为前锋。庚戌夜半，文定兵抵广润门，守兵骇
散。辛亥黎明，诸军梯緪登，缚拱条等宫人多焚死。军
士颇杀掠，守仁戮犯令者十馀人，宥胁从，安士民，慰
谕宗室，人心乃悦。居二日，遣文定、珣、琏、德孺各将精
兵分道进，而使尧元等设伏。宸濠果自安庆还兵。乙
卯，遇于黄家渡，文定当其前锋，贼趋利，珣绕出贼背，
贯其中。文定忽乘之，琏、德孺张两翼分贼势。尧元等
伏发，贼大溃，退保八字脑。宸濠惧，尽发南康、九江兵。
守仁遣知府抚州陈槐、饶州林城取九江、建昌，曾玙、
广信周朝佐取南康。丙辰，复战，官军却。守仁斩先却
者。文定以身当炮石，火燎须不动。诸军殊死战，贼复
大败，退保樵舍。联舟为方阵，尽出金宝犒士。明日，宸
濠方晨朝其群臣官军奄至，以小舟载薪，乘风纵火，
其副舟娄妃以下皆投水死。宸濠舟大胶浅，仓卒易
舟逃。王冕所部兵追执之，士实、养正及降贼按察使
杨璋等皆获。南康、九江亦下。凡三十五日而贼平。京
师闻变，诸大臣震惧。王琼大言曰：“王伯安居南昌上
流，必擒贼。”至是果奏捷。帝时已亲征，自称威武大将
军，率京边骁卒数万南下。命安边伯许泰为副将军，
偕提督军务太监张忠、平贼将军左都督刘晖将京
军数千，由江而上，抵南昌。诸嬖幸故与宸濠通，守仁
初上《宸濠反书》，因言：“觊觎者非特一宁王，请黜奸谀
以回天下豪杰心。”诸嬖幸皆不悦。宸濠既平，则相与
媢功，且惧守仁见天子发其罪，竞为蜚语。谓守仁先
与通谋，虑事不成乃起兵。又欲令纵宸濠湖中，待帝
自擒。守仁乘忠泰未至，先俘宸濠。发南昌，忠泰以《威
武大将军》檄邀之广信。守仁不与，闲趋玉山，上疏请
献俘，止帝南征，帝不许。至钱塘，遇太监张永，永提督
赞画机密军务，在忠泰辈上，而故与杨一清善，除刘
瑾，天下称之。守仁夜见永，颂其贤，因极言江西困敝，
不堪六师扰。永深然之，曰：“永此来，为群小在侧，欲调
护圣躬，非邀功也。公大勋，永知之。苐事不可直情耳。”
守仁乃以宸濠付永，而身至京口，欲朝行在。闻巡抚
江西命，乃还南昌。忠、泰已先至，恨失宸濠，故纵京军
犯守仁，或呼名嫚骂，守仁不为动，抚之愈厚。病者予
药，死予棺。京军丧，必停车慰问，良久始去。京军谓王
都堂爱我，无复犯者。忠泰言：“宁府富厚甲天下，今所
蓄安在？”守仁曰：“宸濠平时尽以输京师要人，约内应
籍可按也。”忠泰故尝纳宸濠贿者，气慑不敢复言。已，
轻守仁，文士强之射，固辞不得。徐起，三发三中，京军
皆欢呼，忠泰益沮。会日长至，守仁命居民巷祭，已上
冢哭。时新丧乱，悲号震野，京军离家久，闻之无不泣
下思归者。忠、泰不得已班师。比见帝与纪功给事中
祝续、御史章纶谗毁百端，独永时时左右之。忠以江
彬得帝意，闲之曰：“守仁将兴兵诛君侧，忠为首，次即
公。”又扬言帝前曰：“守仁必反，试召之，必不至。”忠、泰屡
矫旨召守仁，守仁得永密信，不赴。及是知出帝意，立
驰至，忠、泰计阻不令见。帝还芜湖，不得命，守仁乃入
九华山，日晏坐僧寺。帝觇知之，曰：“王守仁学道人，闻
召即至，何谓反？”乃遣还镇，令更上捷音。守仁乃易前
奏，言：“奉威武大将军方略，讨平叛乱，而尽入诸嬖幸
名。”江彬等乃无言。当是时，谗邪构煽，祸变叵测，微守
仁，东南事几殆。世宗深知之。甫即位，趣召入朝受封。
而大学士杨廷和与王琼不相能，守仁前后平贼，率
归功琼。廷和大不喜，大臣亦多忌其功。会有言国哀
未毕，不宜举宴行赏者，因拜守仁南京兵部尚书。守
仁不赴，请归省。已，论功，封特进、光禄大夫、柱国、新建
伯，世袭，岁禄一千石。然不予铁券，岁禄亦不给。诸同
事有功者，惟吉安守文定至大官，当上赏，其他皆名
示迁而阴绌之，废斥无存者。守仁不自安，且愤甚。时
已丁父忧，屡疏辞爵，乞录诸臣功，咸报寝。免丧，亦不
召。久之，所善席书及门人方献夫、黄绾以议礼得幸，
言于张璁、桂萼，将召用。而费宏故衔守仁不为特荐，
复阻之。屡推兵部尚书、三边总督，提督团营，皆弗果
用。嘉靖六年，思恩、田州土酋卢苏、王受反，总督姚镆不能定。乃诏守仁以原官兼左都御史，总督两广兼
巡抚。绾因上书颂守仁功，请赐铁券岁禄，并叙讨贼
诸臣。帝咸报可。守仁在道，疏陈用兵之非，且言：“思恩
未设流官，土酋岁出兵三千，听官征调。既设流官，我
反岁遣兵数千防戍。是流官之设，无益可知。且田州
邻交趾，深山绝谷，悉猺獞盘据，必仍设土官，斯可藉
其兵力为屏蔽。若改土为流，则边鄙之患我自当之，
后必有悔。”章下兵部，尚书王时中条其不合者五，帝
令守仁更议。十二月，守仁抵浔州，会巡按御史石金
定招抚，悉散遣诸军，留永顺、保靖土兵数千解甲休
息。苏、受初求抚不得，闻守仁至，益惧，至是则大喜。守
仁赴南宁，二人遣使乞降，守仁令诣军门。二人窃议
曰：“王公素多诈，恐绐我。”陈兵入见，守仁数二人罪，杖
而释之，亲入营，抚其众七万。奏闻于朝，陈用兵十害，
招抚十善。因请复设流官，量割田州地别立一州，以
岑猛次子邦相为吏目署州事，俟有“功擢知州，而于
田州置十九巡检司，以苏受等任之，并受约束于流
官知府。”帝皆从之。断藤峡猺贼，上连八寨，下通仙台、
花相诸峒蛮，盘亘三百馀里，郡邑罹害者数十年。守
仁欲讨之，故留南宁，罢湖广兵，示不再用。伺贼不备，
进破牛肠、六寺等十馀寨，峡贼悉平。遂循横石江而
下，攻克仙台、花相、白石、古陶、罗凤诸贼。令布政使林
富率苏受兵，直抵八寨，破石门。副将沈希仪邀斩轶
贼，尽平八寨。始，帝以苏受之抚，遣行人，奉玺书奖谕。
及奏《断藤峡捷》，则以手诏问阁臣杨一清等，谓守仁
自夸大，且及其生平学术。一清等不知所对。守仁之
起，由璁、萼荐。萼故不能善守仁，以璁强之。后萼长吏
部，璁入内阁，积不相下。萼暴贵，喜功名，风守仁取交
趾，守仁辞不应。一清雅知守仁，而会黄绾尝上疏欲
令守仁入辅。绾毁一清，一清亦不能无移憾。萼遂显
诋守仁征抚交失，赏格不行。献夫及霍韬不平，上疏
争之，言：“诸猺为患积年，初尝用兵数十万，仅得一田
州，旋复召寇。守仁片言驰谕，思、田稽首。至”八寨、断藤
峡，贼阻绝深岩，国初以来，未有轻议剿者。今一举荡
平，若拉枯朽。议者乃言守仁受命征思田，不受命征
八寨。夫大夫出疆，有可以安国家、利社稷，专之可也，
况守仁固承诏得便宜从事者乎？守仁讨平叛藩，忌
者诬以初同贼谋，又诬其辇载金帛，当时大臣杨廷
和、乔宇饰成其事，至今未“白。夫忠如守仁，有功如守
仁，一屈于江西，再屈于两广，臣恐劳臣灰心，将士解
体后，疆圉有事，谁复为陛下任之？”帝但报闻而已。守
仁已病甚，疏乞骸骨，举郧阳巡抚林富自代。不俟命
竟归。行至南安卒，年五十七。丧过江西，军民无不缟
素哭送者。守仁天姿异敏，年十七，谒上饶娄谅，与论
朱子格物大指。还家日，端坐讲读《五经》，不苟言笑。游
九华归，筑室阳明洞中，泛滥二氏学，数年无所得。谪
龙场，穷荒无书。日绎旧闻，忽悟格物致知当自求诸
心，不当求诸事物。喟然曰：“道在是矣！”遂笃信不疑。其
为说。曰：“圣人祇还良知本体，更无所加。良知之虚，即
天之太虚；良知之无，即太虚之无形。凡日月风”雷山
川民物，有貌有象，有形有色者，皆从太虚无形中发
用流行，未尝能为天之障碍。圣人顺良知之发用，天
地万物俱在流行发用中，何有一物能为良知之障
碍？守仁既以此自信，故其为教，专提“致良知”三字为
主。以圣人之学，心学也，心即理也。致吾心良知之天
理于事事物物，则事事物物皆得其理。如以吾心之
良知为未足，而必外求天下之广以裨补增益之，是
析心与理为二矣。夫学问思辨笃行之功，虽其困勉
至于人一己百，而扩充之极，至于尽性知天，亦不过
致吾心之良知而已。良知之外无复有加于毫末。谓
宋周、程二子后，惟象山陆氏简易直截，有以接孟氏
之传，而朱子《集注》《或问》之类乃中年未定之说。因作
《朱子晚年定论序》，以示学者。于是同时讲学之儒如
罗钦顺辈，皆以为非。钦顺数遗书与相诘难。其后守
仁起征思田，王畿、钱德洪侍坐于天泉桥，有所质证。
畿因著《天泉证道记》，举四语云：“无善无恶心之体，有
善有恶意之动，知善知恶是良知，为善去恶是格物。”
以为守仁所示宗旨。至万历闲，顾宪成、高攀龙辈虽
未尝不推重守仁，而极辨四语之失，而论者又以为
此特出于畿，非守仁本旨也。然自守仁与朱子标异
趣，学者翕然从之，颇多流入于禅，以故宗雒、闽之教
者多诋诃心学云。守仁既卒，桂萼奏其擅离职守。帝
大怒，下廷臣议。萼等言：“守仁事不师古，言不称师，欲
立异以为名，则非朱熹《格物致知》之论；知众论之不
予，则为朱熹晚年定论之书。号召门徒，互相倡和。才
美者乐其任意，或流于清谈，庸鄙者借其虚声，遂至
于纵肆。传习转讹，背谬日甚。讨捕軬贼，擒获叛藩，据
事论功，诚有足录。陛下御极之初，即拜伯爵，宜免追
夺以章大信，禁邪说”以正人心。帝乃下诏停世袭，恤
典俱不行。给事中周延先争之，被黜。隆庆初，廷臣多
颂其功，诏赠新建侯，谥“文成。”既又有请以守仁与薛瑄、陈献章同从祀文庙者，帝独允。礼臣议，以瑄配。及
万历十二年，御史、詹事议申前请，而议者杂举多端
于守仁犹诋訾。大学士申时行等言：“守仁言‘致知出
《大学》，良知出《孟子》。献章主静，沿宋儒周敦颐、程颢，皆
祖述经训，羽翼圣真，非创立门户。且孝友出处如献
章，气节文章功业如守仁，不可谓禅。诚宜崇祀守仁、
献章，一以明真儒之有用，一以明实学之自得，庶圣
化大裨’。”因并言“胡居仁纯心笃行，众论所归，亦宜并
祀。”帝皆从之。终明之世，从祀者止守仁等四人。始，守
仁无子，育弟子正宪为后。晚年生子正亿，二岁而孤。
既长，袭锦衣副千户。隆庆初，袭伯爵。万历五年卒，子
承勋嗣，督漕运。二十年，子先进无子，将以弟先达子
业弘继。先达妻曰：“伯无子，爵自传吾夫，由父及子，爵
安往？”先进怒，因育族子业洵为后。及承勋卒，先进未
袭死，承勋赀产归业洵。业洵自以非嫡嗣爵终归先
进。弟先达，既袭必争产，乃谤先达为乞养，而别推承
勋弟子先通当嗣，屡争于朝，数十年不决。崇祯时，先
达子业弘复与先通疏辨，而业洵兄业浩为总督所
呵，惧祸，业浩，竟以先通嗣。业弘愤，持疏入禁门诉，自
刎不殊执下狱《先通伯》。四年，流贼陷京师，被杀。业弘
竟获免。

按《年谱》，先生讳守仁，字伯安。其先晋右军将军羲之
之后。世本琅琊，居山阴。至二十三世迪功郎寿，徙馀
姚。寿五世孙纲，官广东参议，死苗难，庙祀增城。纲生
彦达，号秘湖渔隐。彦达生与准，永乐闲举遗逸不起，
号遁石翁。曾祖世杰，以明经贡入太学，号“槐里子。”祖
天叙，号竹轩。父华，号龙山，由进士及第第一，仕至南
京吏部尚书、龙山公。念山阴山水隹丽，又为先世故
居，复自馀姚徙越城之光相坊，先生因筑室阳明洞，
故学者称为“阳明先生。”

成化八年壬辰九月三十日丁亥，先生生。先生在娠
十四月。生之夕，祖母岑梦神人衣绯玉，自云中鼓吹
送儿来，惊寤，已闻啼声。竹轩翁因命名云，而乡人遂
指所生之楼曰“瑞云楼。”

十二年丙申，先生五岁犹不言，有神僧过而目之曰：
“好个孩儿，可惜名字道破。”竹轩翁更以今名，即能言，
尝暗诵翁所读书，翁讶问之，曰：“向闻祖读时，已默记
矣。”

十七年辛丑，先生十岁，龙山公举进士第一甲第一
人。

十八年壬寅先生十一岁。竹轩翁因龙山公迎养，携
先生如京师，过金山寺，与客赋诗，未就，先生从傍占
一绝，客大惊，复命赋《蔽月山房》，先生又占一绝。明年
就塾师于邸中。一日与同学生走长安街，遇相者曰：
“吾为尔相，尔须拂领入圣境，须至上丹台结圣胎，须
至下丹田圣果圆。”先生感其言，归问师曰：“何为第一
等事？”师曰：“读书登第。”先生曰：“恐未是，当读书作圣人
耳！”

二十年甲辰，先生十三岁，母“太夫人郑氏卒，居丧哭
泣甚哀。”

二十二年丙午，先生十五岁。时石英王勇乱畿内，石
和尚、刘千金乱秦中。先生出游居庸，逐健儿骑射，遍
询所以备御之策，经月始返。夜梦谒“伏波将军庙”，赋
七言绝句。先生感慨时事，屡欲上书，龙山公格而止
之。

弘治元年戊申，先生十七岁。七月，亲迎夫人诸氏于
洪都。时诸公养和为江西参议，先生就署委禽合巹
日，偶行入铁柱宫，见道士跏趺，即而叩之，相与对坐
谈养生，次早始还。署中有纸数箧。先生日取学书，书
法大进。先生尝曰：“吾始摹古帖，止得字形。后举笔不
轻落纸。凝思静虑，拟形于心。久之，始通其法。”既读明
道先生书，曰：“吾作字甚敬，非要字好，只此是学。既非
要字好，又何学也？”乃知古人随时随事只在心上学，
此心精明，字好亦在其中矣。

二年己酉，先生十八岁。十二月，以夫人诸氏归馀姚，
舟过广信，谒娄一斋谅讲《格物》之学。先生甚喜，以为
“圣人必可学而至也”，遂深契之。

五年壬子、先生二十一岁举浙江乡试。时闱中夜半
见有二巨人各衣绯绿东西立，大言曰：“三人好作事。”
已而

先生与孙中丞燧、胡尚书世宁同举。及“《宸濠》之
变”，胡发其奸，孙死其难，先生平之。

六年癸丑先生二十二岁春试，南宫下第。宰相李西
涯素器先生，戏曰：“待汝作来科状元，试为《来科状元
赋》。”先生拈笔而就。有忌者曰：“此子取上第，目中无我
辈矣。”及丙辰春试，竟为忌者所抑。同舍有以不第为
耻者，先生慰之曰：“世以不得第为耻，吾以不得第动
心为耻。”

十年丁巳，先生二十六岁。时边烽甚急，诏“举将才”，无
以应。先生因精究兵法，每遇宾宴、常聚果核、列阵势
为戏。

十一年戊午，先生二十七岁，读考亭《上光宗疏》，有曰“居敬持志，为读书之本；循序致精，为读书之法。乃悔
前日用力虽勤，而无所得者，欲速故也。”因循序以求
之，然物理吾心，终判为二。沈郁既久，旧疾复作，偶闻
道士谈养生，遂有遗世入山之意。

十二年己未，先生二十八岁。春，举会试第二人，赐二
甲进士出身；第七人，观政工部。先生为诸生时，梦威
宁伯王越遗以佩剑。是秋，奉命督造威宁坟，驭役夫
以什伍法，休食以时。暇则驱演《八阵图》。事竣，威宁家
谢以金帛不受。乃出威宁夙所佩剑以赠，适与梦符，
遂受之。时有星变，下诏求言。先生疏论边务八事。
十三年庚申，先生二十九岁，授刑部云南司主事。
十四年辛酉，先生三十岁，奉命谳狱江北，多所平反。
事竣，游九华山，见道者蔡蓬头，问以仙术。蔡曰：“尚未。”
有顷，先生迸左右再拜请问，蔡曰：“尚未。”问至再三，蔡
曰：“汝礼虽隆，终不忘官。”相大笑而别。闻地藏洞有异
人，坐卧松毛，不火食。先生历岩险访之。值其睡，先生
默坐良久方醒。问以第一义，答曰：“周濂溪、程明道是
儒家两个好秀才也。”语毕复睡。先生归，明日再往，不
复见矣。

十五年壬戌先生三十一岁。八月，予告归，越筑室阳
明洞，行导引术。友人王思舆等来访，先生命仆迎之，
且历语其来迹，似先知者。众惊异以为得道。久之，先
生悟曰：“此簸弄精魄，非道也。”遂屏去其术，欲离家远
遁。念祖母岑与龙山公在，因循未决。又忽悟曰：“此念
生于孩提，此念可去，是断灭种性矣。”乃移居西湖，往
来南屏虎跑闲。有僧禅坐三年，不语不视。先生喝曰：
“这和尚终日口巴巴说甚么？终日眼睁睁看甚么？”僧
惊起。先生问其家。对曰：“有母在。”曰：“起念否？”对曰：“不能
不起念。”先生即指爱亲本性谕之。僧涕泣谢归。
十七年甲子，先生三十三岁。秋，主考山东乡试。九月，
改兵部武选司主事。

十八年乙丑，先生三十四岁。是年，湛甘泉、若水为庶
常，一见定交，共以倡明《圣学》为事，门人始进。

正德元年丙寅、先生三十五岁。时“阉瑾擅政。南京科
道戴铣、薄彦徽等、以谏忤旨。”皆下狱。二月先生抗疏
救之、廷杖四十。谪贵州龙场驿驿丞。

二年丁卯，先生三十六岁。夏赴谪至钱塘。瑾遣人阴
迹先生，先生度不免，乃托言投江以脱之。密附商船
往舟山。飓风大作，一日夜至闽界。比登岸，山行数十
里，夜扣一寺，僧故不纳。又趋野庙，倚香案卧，盖虎穴
也。夜半，虎但绕廊吼，不敢入。黎明，僧意先生必毙于
虎，将收其橐，见先生方睡醒，惊曰：“公非常人也；不然，
得无恙乎？”邀至寺，寺有道人，即前识于铁柱宫者，出
诗相示，有“二十年前曾见君，今来消息我先闻”之句。
因问先生曰：“尔欲安往？万一瑾怒逮尔父，奈何？”先生
愕然，因蓍之得明夷，乃决策返。遂取闲道由武夷归。
时龙山公官南京吏部尚书，从鄱阳往省，以十二月
赴龙场驿。时先生妹婿徐爱，因先生将赴龙场，纳贽
北面，奋然有志于学。

三年戊申，先生三十七岁。春三月，至龙场驿。龙场在
贵州万山中，蛇虺蛊虫毕聚，时瑾憾未释。先生自计
得失荣辱俱忘，惟生死一念尚在。乃凿石椁自誓曰：
“吾惟俟命而已。”会从者皆病，先生亲析薪取水，作糜
饲之。又为歌诗，调越曲杂谈，笑以相解慰。因沈思圣
人处此，更有何道？忽中夜大悟“格物致知”之旨，不觉
呼跃而起。

默记《五经》之言，证之莫不吻合，因著《五经
臆说》。人见先生所栖湫湿，为构龙冈书院、寅宾堂、何
陋轩、君子亭、“玩易窝”，以居先生水西。安宣慰馈粱肉
给使，令重以金币鞍马，先生俱不受。始，朝廷议设军
卫于水西，兼筑城郭，既而中止，然驿传尚存。安恶据
其腹心欲去之，以问先生。先生遗书折其不可，且申
朝廷威信《令、甲》议遂寝。已而宋氏酋长有阿贾、阿札
者、叛宋氏、为地方患。先生复遗书诋讽之、安𢙀然率
所部平其难、民赖以宁。

四年己巳，先生三十八岁。贵州提学副使席书聘先
生主贵阳书院，身督诸生师先生。是年先生始论“知
行合一。”其说具《语录》中。

五年庚午，先生三十九岁。升庐陵县知县。为政七月，
不事威刑，惟以开导人心为本。冬十一月，入觐，馆于
兴隆寺。时黄宗贤绾始见先生与之语，喜曰：“此学久
绝，子何所闻？”对曰：“虽麤有志，实未用功。”先生曰：“人惟
患无志，不患无功。”明日，引见甘泉，订与共学。十二月，
陞南京刑部四州司主事。

六年辛未，先生四十岁。正月，调吏部验封司主事，始
论晦庵、象山之学。时方献夫为吏部郎中，位在先生
上，因论学，遂执贽，事以师礼。二月为会试同考试官。
十月，升文选司员外郎。

七年壬申，先生四十一岁二月升考功司郎中。十二
月升南京太仆寺少卿，便道归省。是年，徐爱以祁州
守迁南工部郎，与先生同舟归越。论《大学》宗旨，语详
《传习录八年癸酉，先生四十二岁冬十月至滁州，日与门人
遨游琅琊瀼泉闲，月夕环龙潭而坐者数百人，歌声
振山谷，旧学之士日益至。

九年甲戌。先生四十三岁。四月升南京鸿胪寺卿。是
年专以“致良知”训学者。

十年乙亥，先生四十四岁，立再从子正宪为后。先生
与诸弟守俭、守文、守章，皆未举子。龙山公择守信子
立之，时年八龄。八月，拟《谏迎佛疏》。时遣宦者刘允乘
传往迎佛徒，允奏请盐七万引以为路费，许之。辅臣
杨廷和执奏不听。先生拟疏欲上，后止疏请告。是年，
祖母岑太夫人年九十有六，疏凡再上。

十一年丙子，先生四十五岁。九月，升都察院左佥都
御史，巡抚南赣、汀、漳等处。王思舆语季本曰：“阳明此
行，必立事功。”本曰：“何以知之？”曰：“吾触之不动矣。”
十二年丁丑，先生四十六岁。正月至赣州，经万安，有
贼数百沿途劫掠，商舟不敢进。先生乃联商舰，结为
阵势，扬旗鸣鼓，如趋战状。贼惧，罗拜呼曰：“饥荒流民，
乞求”赈济。先生令人谕之曰：“至赣后，即差官抚插，各
安生理。毋作非为，自取戮灭。”贼皆散归。先生入赣日，
即选募民兵，行《十家牌》法。先是，赣民为洞贼耳目，官
府举动，贼必先闻。军门一老隶作奸，尢甚；先生知之，
呼入密室，使自择生死。隶吐实，先生许以不死。试所
言悉验。先生于是尽得贼情。二月，平漳寇。四月，班师。
时三月不雨，先生驻军上杭，祷于行台。及班师，一雨
三日。有司请名行台之堂曰“时雨堂。”五月，立兵符。奏
设平和县治于河头、移小溪巡检司于枋头。六月，请
疏通盐法。九月，改提督南赣、汀、漳等处军务；钦给旗
牌，得便宜行事。先是，先生申明赏罚，疏以旗牌便宜
为请；有笑其迂者。独王公琼曰：“朝廷此等权柄，不与
此等人又将谁与？”覆疏得旨，悉从之。以平漳寇功，升
俸一级，赏银二十两、纻丝二表里，疏处南赣商税。十
月，平横水、桶冈诸寇。贼首谢志珊就擒，先生问之曰：
“汝何得党类之众若此？”志珊曰：“亦不容易。”平生见世
上好汉，断不放过，必多方钩致之，或周其急，或逞其
嗜好。

“待其怀德，与之谋，无不应矣。”先生顾谓门人曰：
“吾儒求友之切，亦当如是。”十二月班师。奏设崇义县
治于横水，增茶寮隘、上堡、铅厂、长龙三巡检司。
十三年戊寅，先生四十七岁。正月征三浰。三月，平大
帽、浰头诸寇。四月班师，立社学。五月奏设和平县治
于和平峒，改和平巡检司于浰头。六月以平横水、桶
冈功，升右副都御史，荫一子锦衣卫，世袭百户。七月，
刻古本《大学》，刻《朱子晚年定论》。八月，门人薛侃，刻《传
习录》。九月，修“濂溪书院。”十月，举“乡约。”十一月，再请疏
通盐法。

十四年己卯，先生四十八岁。六月奉敕勘处福建叛
军。十五日至丰城，闻宁王宸濠反，遂返吉安。值南风
急，舟弗能前，乃焚香拜泣，告天曰：“天若哀悯生灵，许
我匡扶社稷，愿即返。风若无意，斯民守仁，无生望矣。”
须臾，风渐止，北帆尽起。濠遣兵追先生，先生潜入渔
舟，得脱。十九日至吉安，上疏告变。虑濠顺流窥建业，
犯京师。两都仓卒无备，思以计绐濠，使迟留旬月。于
是伪为火牌公文闲谍等先后设法，故闻于濠。濠果
疑惧。先生一日发牌票二百馀，左右莫知所往。二十
一日，叛党方炽，恐中途有阻，再告变。先生起兵，未奉
成命，上《便道省葬疏》。七月初五日，疏上《宸濠伪檄》。十
三日，率伍文定等传檄四方，起兵发吉安。十五日，大
会于樟树。遣奉新县知县刘守绪袭破濠伏兵于新
旧坟厂。十九日，发市㲼，二十日，拔南昌。二十四日，与
贼战于鄱阳湖之黄家渡。二十五日，战于八字脑。二
十六日，获濠于樵舍。江西平。当是时，南京都御史李
克嗣飞章告急，集廷臣会议，犹不敢斥言濠反。独兵
部尚书王琼曰：“竖子素行不义，今仓卒举乱，殆不足
虑。王守仁据上流蹑之，成擒必矣。”乃疏请下诏削濠
属籍，正贼名，请命将出师，趋南都。时群小导上亲征。
有旨：“不必命将，朕当亲率六师，奉天征讨。”假威武大
将军、镇国公行事。令太监张永、张忠、安边伯许泰、都
督刘晖率京边官军万馀以从，给事中祝续、御史张
纶随军纪功。八月十六日上疏谏止亲征。是日再乞
便道省葬，不允。九月十一日发南昌，献俘如京师。时
忠泰等议将逆濠纵还湖中，俟上亲与之战，而后奏
凯论功。先生不听，乘夜过玉山。适张永候于杭，先生
见永谓曰：“江西之民久遭濠毒，既经大乱，继以旱灾，
又加以京边官军供应不支，必逃聚山谷为乱，天下
将成土崩之势。公素委心朝廷，得无念耶？”永曰：“然。吾
之此出，欲调护左右，以默辅圣躬，非为掩功来也。但
皇上天性顺其意犹可挽回。若逆之徒，激群小之怒，
无救于天下大计矣。”先生信其无他，以濠付之。称病
西湖净慈寺。十一月奉敕巡抚江西，返南昌。时忠泰
等在江西，百计搜罗，续纶又望风附会，肆为飞语。先
生既还，北军肆坐慢骂，或故冲道起衅。先生一不为
动，愈待以礼。密令居人移家于乡，而以老羸应门。传谕北军“离家苦楚，居民当敦主客之礼。”每出，遇北军
丧，必停车唁慰久之，北军咸感服。忠泰欲与先生较
射，意先生必大屈，先生勉应之，三发三中。北军在傍
哄然，举手啧啧。忠泰大惧曰：“我军皆附王都耶！”乃班
师。是年十二月二十六日，上至南都。

十五年庚辰，先生四十九岁。上在南都，忠泰既憾先
生，谮先生必反。上问以何为验？对曰：“试召之，必不来。”
正月，有诏召先生，张永使幕士钱秉忠密以报。先生
闻命趋至，忠泰复拒之芜湖半月，先生不得已入九
华山，每日宴坐草庵中。上阴遣人觇之曰：“王守仁，学
道人也，安得反？”命还江西，过开先寺，刻石于读书台。
二月，观兵如九江。三月，请宽租，三疏省葬，不允。五月，
江西大水，疏自劾。六月，如赣，大阅士卒，教战法。江彬
遣人来觇，人皆为先生惧，先生作《啾啾吟》解之。有言
万安多武士，命参随往录之。龙光问曰：“宸濠既平，录
此何为？”先生笑曰：“交趾有内难，出其不意而捣之，亦
一机会也。”盖是时上在南都，宸濠尚未伏法，而彬谋
叵测，故有“牛首夜惊之事。先生之所以观兵九江，校
士赣州，录万安武力者，其意固难为众人道矣。”七月，
重上《江西捷音疏》。时群党欲自献俘袭功，张永不可。
于是以大将军钧帖，令先生重上捷音。先生乃节略
前奏，入诸人名于疏内再上之。八月，咨部院雪理冀
元亨冤状。闰八月初八日，上在南京受俘。十二日旋
跸。霍韬曰：“是役也，罪人已执，犹动众出师；地方已宁，
乃杀民奏捷，误先朝干过举，摇国是于将危。盖忠泰
之攘功贼义，厥罪滔天；而续纶之诡随败类，其党恶
不才亦甚矣！”四疏省葬，不允。先生在赣，闻祖母岑太
夫人讣及海日翁病，亟欲弃职逃归。门人周仲曰：“先
生思归一念，亦似著相。”先生良久曰：“此相安能不著。”
九月，还南昌。十二月初三日，上在通州，赐宸濠死。初
八日，上还京。

十六年辛巳，先生五十岁。正月居南昌，录陆象山子
孙。三月上崩于豹房。四月，世宗登极。五月集门人于
白鹿洞。六月，召先生驰驿来京，发南昌。辅臣沮之，升
南京兵部尚书、参赞机务。先生行至钱塘，上疏仍乞
便道省葬。九月归馀姚，省祖茔，访瑞云楼。十二月制
“封新建伯、奉天翊卫、推诚宣力守正文臣”、“特进光禄”
大夫、柱国，兼南京兵部尚书，照旧参赞机务，岁支禄
米一千石，三代并妻一体追封，给与诰券，子孙世世
承袭。诏至，适龙山公诞辰，先生捧觞为寿。公蹙然曰：
“宁濠之变，皆以汝为死矣而不死，皆以事难平矣而
卒平。”谗构朋兴，祸几四发，岌乎几不免矣。天开日月，
显忠遂良，父子滥冒封赏，穹官高爵，复相见于一堂。
岂非幸欤。然盛者衰之始。福者祸之基。虽可幸、亦可
惧也。先生洗爵而跪曰：“大人之教。儿所日夜切心者
也。”

嘉靖元年壬午，先生五十一岁正月，疏辞封爵，不允。
二月，龙山公卒。先生哭踊几绝，戒家人斋食百日。未
几，又令弟侄辈稍进干肉，曰：“诸子豢养习久，强其不
能，是恣其作伪也。不如稍宽之，使各求自尽可矣。”先
生久哭暂辍。有吊客至，侍者云：“宜哭。”先生曰：“哭发于
心，若以客至而始哭，则以客退而不哭矣。世人饰情
行诈，故于父母亦然。”七月，再疏辞封爵，不报。时御史
程启充、给事中毛玉承宰相意，倡为异说，劾先生门
人。刑部主事陆澄上疏为《六辩》以折之；先生闻而止
之。九月，葬龙山公于石泉山。

二年癸未，先生五十二岁。二月，南宫策士以心学为
问，阴辟先生门人徐珊，不答而出。门人钱德洪下第
归见先生，先生喜相接曰：“圣学从兹大明矣！”德洪曰：
“时事如此，此学何由得明？”先生曰：“吾学恶得遍语天
下？今会试录出，虽穷乡深谷无不见矣。吾学既非天
下，必有起而求真是者。”九月，改葬龙山公于天柱峰
郑太夫人于徐山。十一月，与张元冲论二氏之学。先
生曰：“圣人尽性至命，何物不具？二氏之学，皆我之学。
即吾尽性至命中，完养此身，谓之仙；不染世累谓之
佛。后世儒者不见圣学之全，故与二氏成二见耳。”
三年甲申，先生五十三岁。正月，越郡守南大吉见先
生，自陈其临政多过。问先生何无一言“教我？”先生曰：
“吾已言之久矣。”大吉未解，先生问曰：“吾不言，汝何以
知？”对曰：“此某之良知也。”先生曰：“良知非我常言而何？”
大吉笑谢而去。越数日，再来请曰：“某过后甚悔，虽亟
思改图，曷若预言不犯为佳。”先生曰：“人言不如自悔
真切。”越数日，又来请曰：“身过可勉，心过奈何？”先生曰：
“昔镜未开，明可以藏垢。今镜明矣，一尘之落，亦难住
脚，此入圣之机也。”勉之！八月十五日，宴门人于天泉
桥。是夜，月白如昼，门人百馀人，酒酣，各歌诗，投壶击
鼓，荡舟为乐。时大礼议起，霍兀厓席元山、黄宗贤。黄
宗明问先生，先生皆不答。十月，门人南大吉续刻《传
习录》。

四年乙酉，先生五十四岁。正月，夫人诸氏卒。四月，祔
葬于徐山。六月，先生服阕，礼部尚书席书特疏荐曰“生在臣前者见一人，曰杨一清。生在臣后者见一人，
曰王守仁。”九月，归馀姚省墓，会诸生于龙泉寺之中
天阁。十月，立阳明书院于越城。

五年丙戌，先生五十五岁。聂豹以御史巡按福建，渡
钱塘来见。先生喜谓“思、孟、周、程无意相遭于千载之
下”，然豹是时尚以宾客礼见也。后六年，豹出守苏州，
先生已违世四年矣。语钱德洪、王畿曰：“吾学诚得先
生开发，冀再见，执贽不及矣。兹以二君为证，具香案
拜先生”，遂称门人。十一月庚申，子正亿生继室张氏
所出。

六年丁亥，先生五十六岁。四月，邹守益刻《文录》于广
德州。五月，起总督两广、江西、湖广军务，征思、田。九月，
发越。十月，过南昌。先生舟次广信，门人徐樾方自白
鹿洞来，有禅定意。先生目而得之，令举似曰：“不是。”已
而稍变前语，曰：“不是。此体岂有方所？譬之此烛，光无
不在，不可以烛上为光。”因指舟中曰：“此亦是光。”指舟
外水面曰：“此亦是光。”樾唯唯。明日至南浦，百姓懽迎，
填途塞巷，至不能行。父老顶舆传递入都司，先生命
就谒者东入西出，有不舍者，出且复入，自辰至未而
散，始举有司常仪。明日，谒文庙，讲《大学》于明伦堂，诸
生屏拥，多不得闻。唐尧臣诈为献茶者，得上堂傍听，
惊曰：“三代后安得有此气象耶？”十一月，至梧州，上《谢
恩疏》。

七年戊子，先生五十七岁。二月，平思田。四月，兴思田
学校。七月，平八寨、断藤峡。上《经略思田》及《八寨、断藤
峡事宜》。九月，疏谢，奖励、赏赉。十月，以疾疏请告，不报。
谒伏波庙于乌蛮滩，宛然如少时梦中所见。识二诗
于其壁，祀《增城六世祖纲庙》。十一月，班师至大庾岭，
先生疾已剧，谓布政使王大用曰：“尔知孔明之所以
托姜维乎？”大用遂拥兵护卫，且为敦匠事。二十五日，
至南安，门人推官周积来见。先生起坐，徐言曰：“近来
进学如何？”积以政对。遂问道体无恙。先生曰：“病势危
急，所未死者，元气耳。”二十八日，泊青龙铺。明日，召积
入，开目视曰：“吾去矣。”积泣下，问何遗言。

先生微哂曰：

“此心光明，亦复何言！”顷之，瞑目而逝。门人赣州兵备
张思聪迎入南埜驿，沐浴衾敛如礼。十二月初二日，
思聪与官属师生设祭入棺。明日，舆榇登舟，士民远
近遮道，哭声震地。至赣，士民沿途拥哭。至南昌，门人
巡按御史储良材、提学副使赵渊，请改岁行，士民昕
夕哭奠。

八年己丑正月，丧发南昌。时连日逆风，舟不能行。赵
渊祝于柩曰：“公岂为南昌士民留耶？越中子弟门人
来候久矣。”忽变西风，六日直至弋阳。二月庚午，丧至
越。时朝中有异议，爵荫赠谥诸典皆不行，方下诏禁
伪学。詹事黄绾上疏曰：“忠臣事君，义不苟同；君子立
身，道无阿比。臣昔为都事，今少保桂萼，时为举人。臣
取其大节，与之交友。及臣为南京都察院经历，见《大
礼》不明，相与论列。从此二十馀年，始终无闲。昨臣荐
新建伯王守仁堪以柄用，萼与守仁不合，因不谓然。
小人乘闲构隙，然臣终不以此废萼平生也。但臣于
事君之义，师友之道，则有不得不言者。夫臣之所以
深知守仁者，以其功与学耳。然功高”而人忌，学古而
人不识。

“此守仁之所以不容于世也。”盖守仁之大功，

“有四：其一，宸濠不轨，谋非一日。内臣如魏彬等，嬖幸
如钱宁、江彬等，文臣如陆完等为之内应，镇守如毕
真、刘朗等为之外应。故当时中外诸臣，多怀观望。若
非守仁忠义自许，不顾赤族之祸，身任讨贼之事，则
天下安危未可知矣。今乃皆以为伍文定之功，是轻
发纵而重走狗也。其二，大帽、茶寮、浰头、桶冈诸贼寨，
势连四省，兵积累岁，守仁临镇，次第底定。其三，田州、
思恩构衅有年，事不得息，民不得安，故起守仁以往，
使卢王之徒崩角来降，感泣受杖，遂平一方之难。其
四，自来八寨为两广腹心之疾，其闲守戍官军与贼
为党，莫可奈何。守仁假永顺狼兵，卢王降卒袭而歼
之，遂去两广无穷之巨害。夫守仁所”立战功，皆除大
患，卒又以死勤事，而宁可泯灭之乎？其学之大要有
三：一曰致良知。致知出于孔氏，而良知出于孟轲，何
可异也？二曰亲民。盖《大学》旧本，所谓“亲民”者，即百姓
不亲之亲，凡亲贤乐利，与民同其好恶，而为絜矩之
道者是也，亦非创为之说也。

三曰“知行合一”，盖亦大。

“《易》所谓‘知至至之，知终终之’，只一事也。守仁发此，欲
人言行相顾，勿事空言，是守仁之学弗诡于圣，弗畔
于道，乃孔门之正传也，而庸可非訾之乎？今萼以此
诋守仁，遂致陛下失此良弼。使守仁不获致君尧舜，
谁之过欤？故臣不敢以此为萼是也。”夫以守仁之学
之正如此，其功之高又如此，乃旌赏不及，削罚有加，
“废褒忠之典，倡伪学之禁，萼之所以辅明主者，为何
如哉！今守仁客死，妻子孱弱，家童载骨，槁埋空山，鬼
神有知，当为恻然。臣实不忍见圣明之世有此事也。
假使守仁生于异世，陛下犹当追崇，况在今日哉！臣
昔与守仁友二十年，一日愤寡过之不能，守仁从而觉之，若有深省，遂师事之。是臣于守仁，实非苟然相
信，如世俗师友者也。臣于君父之前，处师友之闲，既
有所怀，不敢不尽。昔萼为小人所谗，臣为之愤，既而
得白，臣为之喜，固非臣之私也。今守仁之抱冤，亦犹
萼之负屈。伏愿扩一视之仁，特敕所司，优以恤典，赠
谥仍与世袭，并开学禁，以昭圣德。若此事不明，则萼
之与臣，终不能以自忘。故臣敢直言如此，所以尽事
陛下之忠，且以补萼之过也。”疏入，不报。十一月，葬先
生于洪溪。门人会葬者千馀人。麻衣衰屦，扶柩而哭，
观者莫不交涕。洪溪去越城三十里，入兰亭五里，先
生所亲择也。先是，前溪入怀，与左溪会，冲啮右麓，术
者嫌之。有山翁梦神人绯袍玉带，立于溪上曰：“吾欲
还溪故道。”明日雷雨大作，溪泛忽从南岸明堂周阔
数百尺，遂定穴。门人李珙等筑治更番月馀而墓成。
隆庆元年丁卯五月，诏赠先生为新建伯，谥文成。
二年戊辰六月，子正亿袭封新建伯。

万历十二年甲申，诏从祀先生于孔子庙。